Man vas ná wrede moord op studentPrecious Ramabulana (Foto: Facebook) ŉ Verdagte is in hegtenis geneem in verband met die wrede moord op Precious Ramabulana. Die 21-jarige kollegestudent is Sondag omstreeks 02:30 in haar kamer aangeval en met ŉ mes doodgesteek. Ramabulana, van die Capricorn TVET-kollege in Limpopo, het in haar huurkamer in ga-Joel Section in Mokomene, noordoos van Polokwane, gelê en slaap toe ŉ onbekende persoon deur die venster toegang bekom het tot haar kamer. Ramabulana is glo 52 keer met ŉ mes gesteek. Namane Dickson Masemola, LUR vir vervoer en gemeenskapsveiligheid in Limpopo, het Donderdag tydens ŉ mediakonferensie buite Tzaneen bekend gemaak dat ŉ 28-jarige verdagte in hegtenis geneem is in verband met die moord. Volgens Masemola is die verdagte by sy ouerhuis in Nyakeleng in Botlokwa in hegtenis geneem. “Die polisie het ook op selfone wat moontlik aan Ramabulana behoort het, bloedbevlekte klere en moontlik die moordwapen beslag gelê.” Masemola het die polisie se ondersoekspan geloof vir sy vinnige optrede. “Ons is seker dat ons die regte verdagte in aanhouding het. Ek wil ook graag die gemeenskap bedank vir hul geduld tydens die ondersoek.” Die LUR het die hoop uitgespreek dat die verdagte die strengste moontlike vonnis opgelê word indien hy skuldig bevind word aan die moord.